
פגישה 
טובאל אונסדרופר
שיח לשבת שמות
בסיפורי התורה שבספר בראשית ותחילת שמות, ניתן לזהות מעין מיני-ז'אנר: סיפורי פגישות על הבאר, שהביאו לזיווג. בסיפור הראשון, בפרשת חיי שרה, פוגשת רבקה באליעזר עבד אברהם ומשקה אותו ואת גמליו, בסיפור השני, בפרשת ויצא, יעקב הגולל את האבן מעל פי הבאר בבוא רחל לשאוב, ובסיפור השלישי, בפרשת שמות, משה המושיע את בנות יתרו ומשקה את צאנן. סימוך לכך נוכל למצוא בזוהר הקדוש, שעומד על הקשרים בין הסיפורים: 
תָּא חֲזֵי, יַעֲקֹב כַּד הֲוָה יָתִיב עַל בֵּירָא, וְחָמָא מַיָא דְסָלְקִין לְגַבֵּיהּ, יָדַע דְּתַמָּן תִּזְדַּמֵּן לֵיהּ אִתְּתֵיהּ. וְכֵן בְּמשֶׁה, כַּד יָתִיב עַל בֵּירָא, כֵּיוָן דְּחָמָא דְמַיָא סַלְקִין לְגַבֵּיהּ, יָדַע דְּאִתְּתֵיהּ אִזְדַּמְּנַת לֵיהּ תַּמָּן, וְהָכִי הֲוָה לֵיהּ לְיַעֲקֹב, דְּתַמָּן אִזְדַּמֵּינַת לֵיהּ אִתְּתֵיהּ, כְּמָה דִכְתִיב, "עוֹדֶנוּ מְדַבֵּר עִמָּם וְרָחֵל בָּאָה עִם הַצֹּאן, וַיְהִי כַּאֲשֶׁר רָאָה יַעֲקֹב אֶת רָחֵל וְגו'". משֶׁה, דִּכְתִיב, "וַיָּבֹאוּ הָרוֹעִים וַיְגָרְשׁוּם וְגו'", וְתַמָּן אִזְדַּמְּנַת לֵיהּ צִפּוֹרָה, בְּגִין דְּהַהוּא בְּאֵר גָּרְמָא לוֹן.
תרגום: בא וראה, כאשר יעקב היה יושב על הבאר, וראה מים שעולים לקראתו, ידע ששם תמצא תזדמן לו אשתו. וכן במשה, כאשר ישב על הבאר, כיון שראה מים עולים לקראתו, ידע שאשתו מזדמנת לו שם. וכן היה לו ליעקב ששם נזדמנה לו אשתו, כמו שכתוב, עודנו מדבר עמם ורחל באה עם הצאן, ויהי כאשר ראה יעקב את רחל וגו'. משה, שכתוב, ויבאו הרועים ויגרשום וגו', ושם נזדמנה לו צפורה, מפני שאותה באר גרמה להם. 
הזוהר מלמד אותנו שלא סתם אבותינו מצאו את זיווגם ליד הבאר. הבאר היא מילוי מצברים, מקור השראה, הידבקות האדם בשכינה.
ננסה לעמוד על השונה והמשותף בין הסיפורים עצמם. מלבד זאת שהאירועים מתרחשים על הבאר, במרכז של כולם מתרחשת שתיית המים והשקיית צאן (או גמלים). כאשר אצל אליעזר, הנערה-רבקה, היא המשקה, ואילו יעקב ומשה משקים את הצאן באירוע גבורה יוצא דופן.
האקט המכונן בסיפור הוא ההשקייה. אצל רבקה פעולה זאת מתגלה כמידת נתינה מופרזת "ותשקהו. ותכל להשקותו... ותמהר ותער כדה עוד אל השקת ותרץ עוד אל הבאר לשאוב ותשאב לכל גמליו". אצל יעקב, “ויהי כאשר ראה יעקב את רחל בת לבן אחי אמו ואת צאן לבן אחי אמו ויגש יעקב ויגל את האבן מעל פי הבאר וישק את צאן לבן אחי אמו". נראה שיעקב פעל בספונטניות מתוך מין אקסטזה, שנבעה מזיהוי מוקדם של אהובתו או מתוך הרצון להשקות את הצאן של קרובו. ואילו אצל משה, כמו באירועים הקודמים המתרחשים עוד במצרים, יש כאן מעשה בעל אופי של הושעת החלש והתקוממות כנגד הצד החזק והשולט. המשותף באקט ההשקייה הוא החריגה מההתנהגות הנורמטיבית והמתבקשת של 'תן וקח', והחריגה גם בנוף של הסיטואציה, שגרת יומם של הרועים המשקים את צאנם. 
מה שיביא לשידוך יכול להיות סימן המוסכם מראש (אליעזר), התגלות של הרגע (יעקב), או היזכרות מאוחרת שבעצם יש כאן חתן פוטנציאלי. (יתרו – "ואיו? קראן לו ויאכל לחם"). כמו כן, מי שיחרוג מההרגל ויבצע את הפעולה יוצאת הדופן יכולה להיות הכלה (רבקה), או החתן (יעקב, משה). מכל מקום השורש של הדבר הוא החסד הבלתי תלוי, שהוא גם הנדבך הראשון והחשוב ביחסי איש ואשתו בכלל.
www.Siach.org.il

